
A Walt Disney bemutatja mint generációs emlékezethely

1993. december 12-én vasárnap délután kevéssel 5 óra után a Magyar Televízió 1-es csatornáján a Walt Disney bemutatja című gyermek és ifjúsági műsort megszakították. Az elsötétített képernyőn gyászzene csendült fel, majd Boross Péter belügyminiszter bejelentette Antall József miniszterelnök halálhírét. Az eseménynek 2013-ban lesz a huszadik évfordulója.
Miért válhatott az adásmegszakítás traumatikus generációs emlékké? Erre az igen összetett kérdésre elsősorban médiumelméleti és médiatörténeti magyarázatokat próbálok adni. A dolgozatom kettős felosztású: az első részben a médiaeseményt közvetlenül megelőző médiakörnyezetet vizsgálom, építve a médianarratológiai kutatásokban használatos, a produkció és a recepció dimenziójára egyaránt figyelő médiumidentitás fogalmára; dolgozatom második részében pedig a kollektív emlékezés médiumait, valamint a történet rendszerváltáshoz kötődő nemzeti emlékezetbe íródottságának módját vizsgálom az Ex Symposion magazin 70. lapszáma alapján, mely fiatal írók visszaemlékezései kapcsán konstruálja meg a gyermeknézőpontot a történelmi eseménysor emlékezetében.
A dolgozatban amellett érvelek, hogy a kollektív élménnyé váló traumatikus adásmegszakítás tényét válasszuk le az esemény értelmezéséül szolgáló, és jóval később kialakuló diskurzusról. A megszakítás pillanatát a televízió mediális sajátosságainak egy olyan együttállása jellemezte, mely a bejelentés diskurzusát minden bizonnyal szándékon felül dramatizálta.
A beégett, véleményem szerint értelmezhetetlen élményt Reinhardt Koselleck terminológiájával elsődleges tapasztalatnak tekintem, amit szinte szükségszerűen követte a másodlagos emlékezés, az értelmezés.



